CELEX: 32017R0677
Language: el
Date: 2017-04-10 00:00:00
Title: Εκτελεστικός κανονισμός (ΕΕ) 2017/677 της Επιτροπής, της 10ης Απριλίου 2017, για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την προβλεπόμενη ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ισπανίας (Murcia)

11.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 98/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/677 ΤΗΣ ΕΠΙΤΡΟΠΉΣ
   της 10ης Απριλίου 2017
   για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την προβλεπόμενη ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ισπανίας (Murcia)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (1), και ιδίως το άρθρο 13 παράγραφος 5,
   Εκτιμώντας τα ακόλουθα:
   
               (1)
            
            
               Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
            
         
               (2)
            
            
               Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται μια σειρά από όρους που προβλέπονται στο άρθρο 13 παράγραφοι 5 και 9.
            
         
               (3)
            
            
               Στις 17 Απριλίου 2012, η Επιτροπή έλαβε από την Ισπανία αίτημα παρέκκλισης από το άρθρο 13 παράγραφος 1 πρώτο εδάφιο του εν λόγω κανονισμού, για τη χρήση συρόμενων από σκάφη γρίπων που αλιεύουν το είδος γωβιουδάκι άφια (Aphia minuta), εντός των χωρικών της υδάτων στην Αυτόνομη Κοινότητα της Murcia.
            
         
               (4)
            
            
               Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε το 2013 το αίτημα παρέκκλισης που υπέβαλαν οι αρχές της Ισπανίας και το συναφές προσχέδιο διαχείρισης.
            
         
               (5)
            
            
               Το ισπανικό σχέδιο διαχείρισης εγκρίθηκε από την Ισπανία στις 27 Μαρτίου 2013 (2).
            
         
               (6)
            
            
               Η παρέκκλιση από το άρθρο 13 παράγραφος 1 πρώτο εδάφιο εγκρίθηκε έως τις 31 Δεκεμβρίου 2016 με τον εκτελεστικό κανονισμό (ΕΕ) αριθ. 773/2013 της Επιτροπής (3).
            
         
               (7)
            
            
               Η Ισπανία υπέβαλε στην Επιτροπή τον Ιούνιο του 2013, τον Σεπτέμβριο του 2014, τον Ιούλιο του 2015 και τον Ιούλιο του 2016, επιστημονικές εκθέσεις σχετικά με την εφαρμογή του σχεδίου διαχείρισης.
            
         
               (8)
            
            
               Στις 13 Ιουλίου 2016 οι ισπανικές αρχές ζήτησαν από την Επιτροπή παράταση της παρέκκλισης πέραν της 31ης Δεκεμβρίου 2016. Η Ισπανία διαβίβασε επικαιροποιημένες πληροφορίες για να αιτιολογήσει το αίτημα ανανέωσης της παρέκκλισης.
            
         
               (9)
            
            
               Η ΕΤΟΕΑ εκτίμησε το 2016 το αίτημα της Ισπανίας για την παράταση της παρέκκλισης και το συναφές προσχέδιο διαχείρισης.
            
         
               (10)
            
            
               Η παρέκκλιση που ζητούν οι ισπανικές αρχές συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
            
         
               (11)
            
            
               Υπάρχουν συγκεκριμένοι γεωγραφικοί περιορισμοί λόγω του περιορισμένου μεγέθους της υφαλοκρηπίδας και της γεωγραφικής κατανομής του στοχευόμενου είδους.
            
         
               (12)
            
            
               Η αλίευση με συρόμενους από σκάφη γρίπους δεν είναι δυνατή με άλλα αλιευτικά εργαλεία και δεν έχει σημαντική επίπτωση στο θαλάσσιο περιβάλλον.
            
         
               (13)
            
            
               Η παρέκκλιση που ζητείται από τις ισπανικές αρχές αφορά περιορισμένο αριθμό σκαφών, μόνον 27 σκάφη.
            
         
               (14)
            
            
               Το σχέδιο διαχείρισης εγγυάται ότι δεν θα υπάρξει καμία μελλοντική αύξηση της αλιευτικής προσπάθειας, δεδομένου ότι οι άδειες αλιείας θα εκδοθούν για 27 συγκεκριμένα σκάφη, στα οποία αντιστοιχεί συνολική προσπάθεια 1 211 kw και τα οποία διαθέτουν ήδη άδεια αλιείας από την Ισπανία.
            
         
               (15)
            
            
               Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με τις απαιτήσεις του άρθρου 13 παράγραφος 9 του κανονισμού (ΕΚ) αριθ. 1967/2006.
            
         
               (16)
            
            
               Το σχέδιο διαχείρισης θεσπίζει τροποποιήσεις ώστε να καταστούν πιο αποτελεσματικές οι αλιευτικές δραστηριότητες, ήτοι i) παρέχει τη δυνατότητα για ευέλικτη ημερομηνία έναρξης της επιτρεπόμενης αλιευτικής περιόδου ανάλογα με τις μετεωρολογικές συνθήκες, ii) προβλέπει μέγιστη ημερήσια επιτρεπόμενη ποσότητα αλιευμάτων ανά σκάφος, ανά ημέρα και ανά απασχολούμενους αλιείς, iii) τροποποιεί τα οριακά σημεία αναφοράς σύμφωνα με τα επιστημονικά στοιχεία από τα έτη 2012-2016, iv) εισάγει μέτρα για τον περιορισμό της μεταβίβασης αλιευτικών αδειών και v) συνιστά επιτροπή διαχείρισης που θα φέρνει σε επαφή τις αρχές με τον αλιευτικό κλάδο, την επιστημονική κοινότητα και τα ενδιαφερόμενα μέρη.
            
         
               (17)
            
            
               Οι σχετικές αλιευτικές δραστηριότητες πληρούν τις προϋποθέσεις του άρθρου 4 παράγραφος 1 του κανονισμού (ΕΚ) αριθ. 1967/2006, το οποίο επιτρέπει, κατά παρέκκλιση, την αλιεία επάνω από προστατευόμενα ενδιαιτήματα υπό ορισμένες προϋποθέσεις, εφόσον η αλιεία έχει ως αποτέλεσμα τα χρησιμοποιούμενα εργαλεία να μην αγγίζουν τον βυθό με θαλάσσια βλάστηση.
            
         
               (18)
            
            
               Η διάταξη του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006 δεν εφαρμόζεται, καθώς αφορά μηχανότρατες.
            
         
               (19)
            
            
               Όσον αφορά την απαίτηση για συμμόρφωση με το άρθρο 9 παράγραφος 3 για τον καθορισμό του ελάχιστου ανοίγματος ματιών, η Επιτροπή επισημαίνει ότι, επειδή οι σχετικές αλιευτικές δραστηριότητες είναι σε μεγάλο βαθμό επιλεκτικές, έχουν αμελητέα επίπτωση στο θαλάσσιο περιβάλλον και δεν διέπονται από τις διατάξεις του άρθρου 4 παράγραφος 5, σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006 η Ισπανία επέτρεψε παρέκκλιση από τις διατάξεις αυτές στο πλαίσιο του σχεδίου διαχείρισης.
            
         
               (20)
            
            
               Το ισπανικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, και κατά συνέπεια πληροί τις προϋποθέσεις του άρθρου 14 του κανονισμού (ΕΚ) αριθ. 1224/2009 του Συμβουλίου (4).
            
         
               (21)
            
            
               Οι σχετικές αλιευτικές δραστηριότητες δεν παρεμποδίζουν τις δραστηριότητες άλλων σκαφών.
            
         
               (22)
            
            
               Η δραστηριότητα των συρόμενων από σκάφος γρίπων αποτελεί αντικείμενο ρύθμισης στο ισπανικό σχέδιο διαχείρισης ώστε να εξασφαλίζεται ότι τα αλιεύματα των ειδών που αναφέρονται στο παράρτημα III του κανονισμού (ΕΚ) αριθ. 1967/2006 είναι ελάχιστα.
            
         
               (23)
            
            
               Οι συρόμενοι από σκάφος γρίποι δεν στοχεύουν στην αλίευση κεφαλόποδων.
            
         
               (24)
            
            
               Το ισπανικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
            
         
               (25)
            
            
               Ως εκ τούτου, θα πρέπει να εγκριθεί η αιτούμενη παρέκκλιση.
            
         
               (26)
            
            
               Οι ισπανικές αρχές θα πρέπει να υποβάλουν έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο σχέδιο διαχείρισης της Ισπανίας.
            
         
               (27)
            
            
               Θα πρέπει να θεσπιστεί περιορισμός όσον αφορά τη διάρκεια της παρέκκλισης ώστε να καταστεί δυνατή η ταχεία λήψη διορθωτικών μέτρων διαχείρισης σε περίπτωση που από την παρακολούθηση του σχεδίου διαχείρισης προκύψει ότι η κατάσταση διατήρησης του υπό εκμετάλλευση αποθέματος είναι κακή, και παράλληλα να βελτιωθεί περαιτέρω το επιστημονικό υπόβαθρο που θα επιτρέψει την κατάρτιση βελτιωμένου σχεδίου διαχείρισης.
            
         
               (28)
            
            
               Κατά συνέπεια, η παρέκκλιση θα πρέπει να ισχύει μέχρι την 31η Δεκεμβρίου 2019.
            
         
               (29)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Παρέκκλιση
   Το άρθρο 13 παράγραφος 1 του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Ισπανίας που γειτνιάζουν με τις ακτές της Αυτόνομης Κοινότητας της Murcia, όσον αφορά την αλιεία του είδους γωβιουδάκι άφια (Aphia minuta) από συρόμενους από σκάφη γρίπους που χρησιμοποιούνται από σκάφη τα οποία:
   
               α)
            
            
               είναι νηολογημένα στη θαλάσσια απογραφή για τη διαχείριση της οποίας αρμόδια είναι η Γενική Διεύθυνση Κτηνοτροφίας και Αλιείας της Αυτόνομης Κοινότητας της Murcia·
            
         
               β)
            
            
               διαθέτουν ιστορικό αλιείας στο εν λόγω είδος για πάνω από πέντε έτη και για τα οποία δεν προβλέπεται αύξηση της αλιευτικής ικανότητας στο μέλλον· και
            
         
               γ)
            
            
               διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ισπανία σύμφωνα με το άρθρο 19 του κανονισμού (ΕΚ) αριθ. 1967/2006 (στο εξής αναφερόμενο ως «το σχέδιο διαχείρισης»).
            
         Η παρούσα παρέκκλιση εφαρμόζεται μέχρι τις 31 Δεκεμβρίου 2019.
   Άρθρο 2
   Σχέδιο παρακολούθησης και υποβολή έκθεσης
   Η Ισπανία οφείλει να υποβάλει στην Επιτροπή, εντός τριών ετών από την έναρξη ισχύος του παρόντος κανονισμού, έκθεση η οποία πρέπει να έχει συνταχθεί σύμφωνα με το σχέδιο παρακολούθησης που ορίζεται στο σχέδιο διαχείρισης του άρθρου 1 παράγραφος στοιχείο γ).
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Απριλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 36 της 8.2.2007, σ. 6.
   
      (2)  Παραπομπή: ΕΕ Περιφέρειας της Μούρθια αριθ. 78 της 6.4.2013, σ. 13950.
   
      (3)  Εκτελεστικός κανονισμός (ΕΕ) αριθ. 773/2013 της Επιτροπής, της 12ης Αυγούστου 2013, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ισπανίας (Murcia) (ΕΕ L 217 της 13.8.2013, σ. 28).
   
      (4)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).